РЕГЛАМЕНТ (ЕС) № 1150/2014 НА ЕВРОПЕЙСКИЯ ПАРЛАМЕНТ И НА СЪВЕТА
от 29 октомври 2014 година
за изменение на Регламент (ЕС) № 374/2014 за намаляване или премахване на митата върху стоки с произход от Украйна
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 207, параграф 2 от него,
като взеха предвид предложението на Европейската комисия,
след предаване на проекта на законодателния акт на националните парламенти,
в съответствие с обикновената законодателна процедура (1),
като имат предвид, че:
(1)
Украйна е приоритетна страна партньор в рамките на Европейската политика за съседство и Източното партньорство. Европейският съюз се стреми към все по-тесни отношения с Украйна предвид политическото асоцииране и икономическата интеграция на последната със Съюза. В тази връзка в периода 2007 - 2011 г. Съюзът и Украйна договориха Споразумение за асоцииране между Европейския съюз и неговите държави членки, от една страна, и Украйна, от друга страна (2) („Споразумението за асоцииране“), включващо задълбочена и всеобхватна зона за свободна търговия (ЗВЗСТ), което бе подписано от двете страни на 27 юни 2014 г. Съгласно разпоредбите относно ЗВЗСТ Съюзът и Украйна следва да създадат зона за свободна търговия в рамките на преходен период от максимум 10 години, който започва да тече от влизането в сила на Споразумението за асоцииране, в съответствие с член XXIV от Общото споразумение за митата и търговията от 1994 г.
(2)
В контекста на безпрецедентните от гледна точка на сигурността, политиката и икономиката предизвикателства, пред които е изправена Украйна, беше решено да се пристъпи към предварително прилагане на списъка на отстъпките, изложен в приложение I-А към Споразумението за асоцииране, чрез автономните търговски преференции, предвидени съгласно Регламент (ЕС) № 374/2014 на Европейския парламент и на Съвета (3). С оглед на предизвикателствата, пред които Украйна продължава да е изправена, прилагането на Регламент (ЕС) № 374/2014 следва да се удължи до 31 декември 2015 г. За целите на предсказуемостта митата и достъпът до тарифните квоти за удължения период следва да останат същите като за 2014 г.
(3)
В член 2 от Споразумението за асоцииране се предвижда, че зачитането на демократичните принципи, правата на човека и основните свободи и зачитането на принципа на върховенството на закона представляват основни елементи от това споразумение. Освен това се предвижда, че насърчаването на зачитането на принципите на суверенитет и териториална цялост, ненарушимост на границите и независимост, както и предотвратяването на разпространението на оръжия за масово унищожаване и свързани с тях материали и техните средства за доставка също така представляват основни елементи от това споразумение. За автономните преференции, предвидени съгласно Регламент (ЕС) № 374/2014, следва да важи условието за съблюдаване на същите тези принципи от страна на Украйна. С цел Регламент (ЕС) № 374/2014 да се хармонизира с практиката на Съюза и с други инструменти на търговската политика на ЕС е целесъобразно да се въведе възможността за временно спиране на преференциите в случай на неспазване от Украйна на основните принципи на правата на човека, демокрацията и принципите на върховенството на закона.
(4)
Предвид неотложния характер на въпроса е необходимо да се допусне изключение от осемседмичния срок, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз и към Договора за функционирането на Европейския съюз,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕС) № 374/2014 се изменя, както следва:
1)
Член 1 се заменя със следното:
„Член 1
Преференциален режим
Митата върху стоки с произход от Украйна се намаляват или премахват в съответствие с приложение I. Когато се прави позоваване в приложение I на поетапните категории, базовата ставка на митата за 2014 и 2015 г. се премахва за поетапна категория 0, а се намалява с 25 % за поетапна категория 3, с 16,7 % - за поетапна категория 5 и с 12,5 % - за поетапна категория 7.“
2)
В член 2 се добавя следната буква:
„д)
зачитане на демократичните принципи, правата на човека и основните свободи и зачитане на принципа на върховенството на закона, предвидени в член 2 от Споразумението за асоцииране (4).
3)
В член 7 втората алинея се заменя със следното:
„Той се прилага до 31 декември 2015 г.“
4)
Приложения II и III се заменят с текста, съдържащ се съответно в приложения I и II към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 2 ноември 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 29 октомври 2014 година.